**Szakmai kirándulás az Egri Borvidéken.**

**2015. július 17-19.**

Borrendünk célkitűzéseihez hűen idén nyáron ismét szakmai kirándulást szerveztünk. Úti célunk az Egri Borvidék volt.

Megérkezésünket követően Noszvajon, a Magtár Fogadóban Thummerer Éva és Bucsek András vendégszeretetét élvezve, egy nagyszerű gasztronómiai élmény részesei lehettünk. Házigazdáink több fogásos vacsorája és a hozzá választott Thummerer Pincészet borainak elfogyasztása közben hallhattunk az ételek elkészítésének kulisszatitkairól, a borok jellegzetességeiről.

Másnap reggel a fogadóban felszolgált mesés reggeli után útra keltünk, hogy látogatást tegyünk a borvidék néhány borászatánál.

Első állomásunk Egerben, a Szépasszony-völgyben volt, Gál Lajos pincéjében. A forró nyári napon jóleső érzés volt végigsétálni a hűvös pincében, ahol hallhattunk az egri borászat hagyományairól, a családi borászat munkájáról, az egyedi karakterű egri borok megalkotásának folyamatáról.

Gál Lajos pincéjétől Gál Tiborék Fúzió bor élménycentrumához érkeztünk, ahol nem csak kóstoltunk, de a vállalkozó kedvűek megalkothatták saját bikavérüket is. Az a fiatalos lendület, amely a fiatal borászt, Gál Tibort és a vendéglátásban közreműködő testvérét, Veronikát jellemzi, megjelenik a hely fantáziadús építészeti megoldásaiban is. Örömmel láttuk azt a törekvést, mely az igényes borfogyasztást a hozzá tartozó nívós, sokoldalú környezet kialakításával igyekszik népszerűsíteni.

A nap méltó befejezése volt a St. Andrea Pincészetben, Lőrincz György borásznál tett látogatás.

Ahogyan maga a borász, úgy az egész pincészet is nyugalmat, harmóniát sugároz. A mediterrán hangulatú udvaron ülve – miközben a hűsítő zivatar is megérkezett – bort kortyolgatva, némán hallgattuk a borászat kialakulásának, a borok születésének, egy család erőfeszítéseinek szép és sokszor embert próbáló történeteit.

Nem csak nagyszerű élményekkel és újabb ismeretekkel lettünk gazdagabbak, de ismét meggyőződhetünk arról, hogy a föld és a szőlő szeretete, a munkába vetett töretlen hit, a hagyományok ápolása nyomán borászaink keze alatt olyan kiváló borok születnek, melyekre méltón lehetünk büszkék valamennyien.